## FGV adjudica els tres ascensors per a València Sud i avança en la reconstrucció per a aconseguir una estació plenament accessible i intermodal

*** La inversió en el complex, entre renovació de la platja de vies, accessibilitat i rehabilitació d’instal·lacions, supera els 50 milions d’euros
* Les noves instal·lacions entraran en servici a finals d’any i fins llavors els viatgers continuaran utilitzant els accessos existents abans del 29 d’octubre**

Ferrocarrils de la Generalitat Valenciana (FGV) ha adjudicat la compra de tres ascensors per a València Sud amb l’objectiu de donar un impuls més en la seua reconstrucció després dels danys patits per la riuada del 29 d’octubre i avançar en la consecució d’una estació plenament accessible i intermodal.

FGV ha destinat 264.936,81 euros a la compra dels ascensors, que aniran situats en dos andanes i en el vestíbul d’entrada al pàrquing gratuït dissuasiu de València Sud que configuraran la nova estació, que estarà condicionada per a persones de mobilitat reduïda.

Cal assenyalar que, de les 147 estacions, baixadors i estacions de metro i tramvia que componen Metrovalencia, València Sud és l’única que actualment no és accessible per a este col·lectiu, per la qual cosa, quan finalitzen els treballs, la xarxa d’FGV en la província de València serà cent per cent accessible.

Els elevadors facilitaran la mobilitat en el pas inferior que s’està construint per a accedir a les andanes de l’estació des de l’aparcament gratuït dissuasiu que permetrà que València Sud es convertisca en un gran nexe intermodal amb 506 places d’aparcament, 14 destinades a persones de mobilitat reduïda i accés ciclopedestre.

**Inversió milionària**

Esta actuació està inclosa en les obres d’emergència de renovació de la platja de vies del complex València Sud, a on es troben les oficines centrals d’FGV, el lloc de comandament, els tallers de metro de les línies 1 i 2, l’estació i diferents departaments de l’empresa pública, com Línia Aèria, sindicats, menjador, Patrimoni, etcètera, i que té un pressupost de 28,9 milions d’euros.

Les noves instal·lacions entraran en servici a finals d’enguany. Mentrestant, els viatgers continuaran utilitzant els accessos habituals existents abans del 29 d’octubre.

Els treballs també permetran elevar les cotes de l’estació per a minimitzar danys davant de fenòmens meteorològics extrems. La instal·lació està dissenyada amb mentalitat de resiliència enfront de les inundacions, com demostra el fet que el lloc de comandament se situe en la primera planta o que s’ha elevat un metre el nivell de l’estació.

**Renovació de la platja de vies**

Com a part d’este contracte, FGV executa, des de novembre de 2024, els treballs de renovació de les vies d’accés i les auxiliars de València Sud, que inclouen la rehabilitació de huit vies destinades a la circulació de trens que presten el servici i 20 més de caràcter auxiliar per a manteniment i accés als tallers. En total, es renoven 10.000 metres de vies.

Al seu torn, s’han adjudicat obres per més de 23 milions d’euros per a la reconstrucció del conjunt d’instal·lacions que integren el citat complex de València Sud.

Fecha: 21/08/2025